‘บลจ.ทิสโก้’ชูกองทุน3เดือนรอทิศดอกเบี้ย
บลจ.ทิสโก้ แนะลงทุน 5 เดือนสุดท้ายของปี เน้นสั้นรอดอกเบี้ยปลายปี ชูกองทุน 3 เดือน
8 ส.ค. 2555

บลจ.ทิสโก้ แนะลงทุน 5 เดือนสุดท้ายของปี เน้นสั้นรอดอกเบี้ยปลายปี ชูกองทุน 3 เดือน 
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า กลยุทธ์การลงทุนในช่วง 5 เดือนที่เหลือของปีนี้ควรเน้นการลงทุนระยะสั้นที่อายุไม่เกิน 1 ปี เนื่องจากแนวโน้มอัตราดอกเบี้ยนโยบายมีโอกาสที่จะทรงตัวถึงสิ้นปี แต่ในปีหน้าคาดว่าดอกเบี้ยยังคงมีโอกาสที่จะปรับขึ้นได้ เนื่องจากเศรษฐกิจที่ยังเติบโตดีประกอบกับแรงกดดันจากเงินเฟ้อจะมีมากขึ้น 
“เพื่อไม่ให้เสียโอกาสจากดอกเบี้ยที่จะปรับขึ้นในอนาคต บริษัทจึงออกกองทุนเปิดทิสโก้ตราสารหนี้คืนกำไร 3M13 ซึ่งมีอายุเพียง 3 เดือน สามารถตอบโจทย์การลงทุนได้และเหมาะกับนักลงทุนไม่ชอบความเสี่ยงสูง โดยกองทุนจะลงทุนในตราสารหนี้ หรือเงินฝากทั้งในและหรือต่างประเทศมีการป้องกันความเสี่ยงจากอัตราแลกเปลี่ยนเต็มจำนวน โดยกองทุนจะจ่ายผลตอบแทนอัตโนมัติทุกๆ 3 เดือน” นายสาห์รัช กล่าว 
ทั้งนี้ บริษัทจะเปิดขายกองทุนในครั้งแรก ตั้งแต่วันที่ 814 ส.ค. 2555 
ด้าน บลจ.กสิกรไทย เปิดขาย 4 กองทุน ตั้งแต่วันที่ 714 ส.ค.นี้ ได้แก่ กองทุนเปิดเค ตราสารหนี้ 3 เดือน บีไอ อายุ 3 เดือน ลงทุนในตราสารหนี้ทั้งในและต่างประเทศ และเงินฝากในต่างประเทศ ผลตอบแทน 2.90% ต่อปี และกองทุนเปิดเค ตราสารหนี้ 6 เดือน เอโอ ลงทุน 6 เดือน ผลตอบแทน 3.15% ต่อปี 
ขณะที่กองทุนเปิดเคคุ้มครองเงินต้น ตราสารหนี้ไทย 3 เดือน เอวี ลงทุนตราสารหนี้ในประเทศ อายุ 3 เดือน ผลตอบแทน 2.70% ต่อปี ส่วนกองทุนเปิดเค ตราสารหนี้ต่างประเทศ 1 ปี เอเอ็น ลงทุนตราสารหนี้ต่างประเทศ อายุ 1 ปี ผลตอบแทน 3.25% ต่อปี